HU Az Európai Unió Hivatalos Lapja C 98/22

Értesítés a Kínai Népköztársaságból származó egyes kompresszorok behozatalára vonatkozó dömpingellenes vizsgálat részleges újraindításáról

2011/C 98/08

A Bizottság saját kezdeményezésére úgy döntött, hogy részlegesen újraindítja az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet (1) (a továbbiakban: alaprendelet) 5. cikke alapján a Kínai Népköztársaságból származó egyes kompresszorok behozatalára vonatkozóan megindított dömpingellenes vizsgálatot. Az újraindított vizsgálat arra korlátozódik, hogy egyes terméktípusok a Kínai Népköztársaságból származó egyes kompresszorok behozatalára vonatkozó dömpingellenes intézkedések hatálya alá tartoznak-e.

1. A termék

Az érintett termék a jelenleg az ex 8414 40 10, ex 8414 80 22, ex 8414 80 28 és ex 8414 80 51 KN-kód alá tartozó, a Kínai Népköztársaságból származó, percenként 2 köbmétert nem meghaladó térfogatárammal működő dugattyús kompresszor (a dugattyús kompresszorpumpát kivéve).

2. Az érintett intézkedés

Az érintett intézkedés az érintett termék behozatalára a 261/2008/EK tanácsi rendelettel (2) kivetett végleges dömpingellenes vám (a továbbiakban: érintett intézkedés). Az érintett rendelkezés hatálya 2010. március 21-én lejárt (3).

3. A vizsgálat újraindításának indokai

A Bizottság rendelkezésére álló információk szerint az úgynevezett minikompresszorok, azaz a tartállyal nem rendelkező, 12 V-os energiaforrásról működtethető, a termékkörbe tartozó kompresszorok különböznek az érintett intézkedés hatálya alá eső többi kompresszortól. Emiatt helyénvaló részlegesen újraindítani a vizsgálatot a termékkör tisztázása céljából, és lehetséges, hogy a vizsgálat következtetései pedig visszamenőleges hatállyal, az érintett intézkedések elrendelésének napjától lesznek érvényesek.

4. Az eljárás

Miután a tanácsadó bizottsággal folytatott konzultációt követően megállapítást nyert, hogy a dömpingellenes vizsgálat részleges újraindítása indokolt, a Bizottság részlegesen újraindítja az alaprendelet 5. cikke alapján, az Európai Unió Hivatalos Lapjában közzétett értesítéssel (4) megindított dömpingellenes vizsgálatot a többek között a Kínai Népköztársaságból származó egyes kompresszorok behozatalára vonatkozóan.

A Bizottság megvizsgálja az összes érdekelt fél által benyújtott információkat, hogy eldöntse, ki kell-e zárni a minikompresszszorokat a 261/2008/EK tanácsi rendelettel kivetett dömpingellenes intézkedések hatálya alól.

A Bizottság felkéri az érdekelt feleket, hogy ismertessék álláspontjukat, szolgáltassanak információkat, és állításaikat támasszák alá bizonyítékokkal. Ezen információknak és az ezeket alátámasztó bizonyítékoknak az ezen értesítés 5. pontjának a) alpontjában megállapított határidőn belül be kell érkezniük a Bizottsághoz.

A Bizottság meghallgathatja továbbá az érdekelt feleket, amennyiben olyan kérelmet nyújtanak be, amelyből kitűnik, hogy meghallgatásukat különleges okok indokolják. A kérelmet az ezen értesítés 5. pontjának b) alpontjában megállapított határidőn belül be kell nyújtani.

5. Határidők

a) Jelentkezés, információk közlése

Ahhoz, hogy az érdekelt felek előterjesztéseit a vizsgálat során figyelembe lehessen venni, a feleknek – eltérő rendelkezés hiányában – az ezen értesítésnek az Európai Unió Hivatalos Lapjában való közzétételét követő 40 napon belül jelentkezniük kell a Bizottságnál, ki kell fejteniük álláspontjukat, illetve a Bizottság rendelkezésére kell bocsátaniuk a birtokukban lévő információkat. A Bizottság felhívja a figyelmet arra, hogy az alaprendeletben megállapított eljárási jogok többsége csak akkor gyakorolható, ha a felek a fent említett határidőn belül jelentkeznek a Bizottságnál.

b) Meghallgatások

Az érdekelt felek ugyanezen 40 napos határidőn belül kérhetik a Bizottság előtti meghallgatásukat is.

6. Írásbeli beadványok, levelek

Az érdekelt feleknek minden beadványukat írásban kell benyújtaniuk papíron és elektronikus formában egyaránt, melyen fel kell tüntetniük nevüket, címüket, e-mail címüket, telefon- és faxszámukat. Amennyiben valamely érdekelt fél technikai okok miatt nem tudja beadványait és kérelmeit elektronikus formában benyújtani, erről haladéktalanul tájékoztatnia kell a Bizottságot.

Az érdekelt felek által benyújtott valamennyi beadványt, amellyel kapcsolatban bizalmas adatkezelést kértek, „Limited” (5) (Korlátozott hozzáférés) jelöléssel kell ellátni.

A „Limited” jelöléssel ellátott információkat benyújtó érdekelt feleknek az alaprendelet 19. cikkének (2) bekezdése szerint ezekről nem bizalmas jellegű összefoglalókat is a Bizottság rendelkezésére kell bocsátaniuk, melyeket „For inspection by interested parties” (Az érdekelt felek számára, betekintésre) jelöléssel kell ellátni. Ezeknek az összefoglalóknak kellően részleteseknek kell lenniük ahhoz, hogy a bizalmas információk lényege érthető legyen. Amennyiben a bizalmas információt benyújtó érdekelt fél nem nyújt be nem bizalmas jellegű összefoglalót a kért formában és minőségben, a Bizottság az ilyen bizalmas információt figyelmen kívül hagyhatja.

A Bizottság levelezési címe:

European Commission Directorate-General for Trade Directorate H Office: N105 04/092 1049 Bruxelles/Brussel BELGIQUE/BELGIË Fax +32 22956505

7. Az együttműködés hiánya

Abban az esetben, ha az érdekelt felek valamelyike megtagadja a szükséges információkhoz való hozzáférést, vagy nem szolgáltat információkat határidőn belül, illetve ha a vizsgálatot jelentősen hátráltatja, az alaprendelet 18. cikke értelmében átmeneti vagy végleges, megerősítő vagy nemleges megállapítások tehetők.

Ha megállapítást nyer, hogy az érdekelt felek valamelyike hamis vagy félrevezető adatokat szolgáltatott, ezeket az információkat figyelmen kívül lehet hagyni, és a rendelkezésre álló tényekre lehet támaszkodni.

Ha valamelyik érdekelt fél nem vagy csak részben működik együtt, és ezért a megállapítások alapjául az alaprendelet 18. cikke értelmében a rendelkezésre álló tények szolgálnak, az eredmény kedvezőtlenebb lehet e fél számára, mintha együttműködött volna.

8. Személyes adatok feldolgozása

A Bizottság felhívja a figyelmet arra, hogy a vizsgálat során gyűjtött valamennyi személyes adatot a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló 45/2001/EK európai parlamenti és tanácsi rendeletnek (6) megfelelően fogja kezelni.

9. Meghallgató tisztviselő

A Bizottság felhívja továbbá a figyelmet arra, hogy ha az érdekelt felek úgy ítélik meg, hogy védelemhez való joguk gyakorlása során nehézségekbe ütköznek, kérhetik a Kereskedelmi Főigazgatóság meghallgató tisztviselőjének közbenjárását. A meghallgató tisztviselő összekötő szerepet tölt be az érdekelt felek és a Bizottság szolgálatai között: az eljárás során szükség esetén közvetít az érdekeik védelmét érintő eljárási kérdésekben, különös tekintettel az aktához való hozzáférésre, az adatok bizalmas kezelésére, a határidők meghosszabbítására, valamint az írásban és/vagy szóban kifejtett álláspontok kezelésére.

További információk, valamint a meghallgató tisztviselő elérhetősége és weboldala a Kereskedelmi Főigazgatóság webhelyén található (http://ec.europa.eu/trade).

(1) HL L 56., 1996.3.6., 1. o. A későbbiekben az 1225/2009/EK tanácsi rendelettel (HL L 343., 2009.12.22., 51. o.) módosított rendelet.

(2) HL L 81., 2008.3.20., 1. o.

(3) HL C 73., 2010.3.23., 39. o.

(4) HL C 314., 2006.12.21., 2. o.

(5) Ez a dokumentum az 1225/2009/EK tanácsi rendelet (HL L 343., 2009.12.22., 51. o.) 19. cikke és az 1994. évi GATT VI. cikkének végrehajtásáról szóló WTO-megállapodás (dömpingellenes megállapodás) 6. cikke értelmében bizalmas dokumentumnak minősül. A dokumentumnak az 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében védelmet kell biztosítani.

(6) HL L 8., 2001.1.12., 1. o.